**Република Србија**



**МИНИСТАРСТВО ТРГОВИНЕ, ТУРИЗМА И ТЕЛЕКОМУНИКАЦИЈА**

Расписује

**ЈАВНИ ПОЗИВ**

ЗА ДОДЕЛУ СУБВЕНЦИЈА ЗА ПОДРШКУ РАДУ

ТУРИСТИЧКИХ ВОДИЧА И ТУРИСТИЧКИХ ПРАТИЛАЦА ЗБОГ ПОТЕШКОЋА У ПОСЛОВАЊУ ПРОУЗРОКОВАНИХ ЕПИДЕМИЈОМ БОЛЕСТИ COVID-19 ИЗАЗВАНЕ ВИРУСОМ SARS-CoV-2

Министарство трговине, туризма и телекомуникација на основу Уредбе о утврђивању Програма распореда и коришћења субвенција за подршку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2 („Службени гласник РС“, бр. 23/2021 и 38/2021), расписује јавни позив за доделу субвенција за подршку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2 у висини од 30.900,24 динара за сваки месец, а у периоду од два узастопна месеца.

**Начин коришћења средстава**

Средства утврђена Програмом распореда и коришћења субвенција за подрушку раду туристичких водича и туристичких пратилаца због потешкоћа у пословању проузрокованих епидемијом болести COVID-19 изазване вирусом SARS-CoV-2 (у даљем тексту: Програм) додељују се бесповратно.

Исплату средстава туристичким водичима и туристичким пратиоцима вршиће министарство надлежно за послове туризма (у даљем тексту: Министарство).

Средстава се додељују туристичким водичима и туристичким пратиоцима у периоду од два узастопна месеца, за сваки месец у висини од 30.900,24 динара по сваком туристичком водичу и туристичком пратиоцу.

 Одобрена средства субвенција уплаћиваће се на динарске текуће рачуне које су туристички водичи и туристички пратиоци отворили код пословних банака.

**Право на коришћење средстава и услови**

 Право на коришћење бесповратних средстава имају туристички водичи и туристички пратиоци, односно лица која имају положен стручни испит за туристичког водича или за туристичког пратиоца. Право на бесповратна средства могу да остваре само по једном основу.

Да би туристички водич или туристички пратилац остварио право на бесповратна средства, потребно је да испуни следеће услове:

1. да је држављанин Републике Србије;
2. да је положио стручни испит за туристичког водича или туристичког пратиоца у складу са прописима из области туризма;
3. да је до дана ступања на снагу ове уредбе (**16. март 2021. године**) испунио законску обавезу замене легитимације, односно да поседује одговарјућу и важећу легитимацију;
4. да није у радном односу, укључујући и у привредном друштву чији је оснивач или члан, као и који није радно ангажован по основу рада ван радног односа;
5. да не обавља самостално предузетничку делатност;
6. да није корисник права на пензију.

Проверу испуњености услова из тач. 1) - 3) вршиће Министарство из званичне евиденције туристичких водича и туристичких пратилаца. Проверу испуњености услова из тач. 4)-6) вршиће се на основу података регистрованих у Централном регистру обавезног социјалног осигурања. Након извршене провере Министарство ће сачинити коначан Списак туристичких водича и туристичких пратилаца који испуњавају услове и објавити га на својој званичној интернет презентацији.

 **Захтев за коришћење средстава и прилози**

 Образац захтева за коришћење средстава се може преузети са званичне интернет презентације Министарства [www.mtt.gov.rs](http://www.mtt.gov.rs).

 Уз захтев подносилац прилаже и:

 - фотокопију легитимације туристичког водича/туристичког пратиоца (обе стране);

 - фотокопију личне карте, односно извод електронског читача биометријске личне карте или фотокопију пасоша;

 - фотокопију предње стране платне картице на којој се могу идентификовати подаци о броју динарског текућег рачуна.

Захтеви за коришћење бесповратних средстава са траженим доказима подносе се путем поште или на писарници Министарства, на адресу: Омладинских бригада 1, 11070 Нови Београд.

Рок за подношење захтева је **почев од 2. јуна закључно са 16. јуном 2021. године**.

Неблаговремени и непотпуни захтеви неће бити узети у разматрање.

Ради утврђивања предлога о стављању на располагање бесповратних средстава, министар надлежан за послове туризма решењем образује Комисију са задатком утврђивања предлога о стављању на располагање бесповратних средстава корисницима који испуњавају прописане услове.

**Остале информације**

 Све додатне информације заинтересовани могу добити на телефонe: 011/3139672, 011/3139691 и 011/3139669.